KOMISIJOS REGLAMENTAS (EB) Nr. 679/2007
2007 m. birželio 18 d.
nustatantis pagalbos už perdirbimui skirtus persikus dydį 2007-2008 prekybos metais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo sutartį,
atsižvelgdama į Bulgarijos ir Rumunijos stojimo aktą, ypač į jo 41 straipsnį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 6 straipsnio 1 dalį,
kadangi:
(1)
2003 m. rugpjūčio 29 d. Komisijos reglamento (EB) Nr. 1535/2003 dėl Tarybos reglamento (EB) Nr. 2201/96 taikymo pagal pagalbos perdirbtiems vaisių ir daržovių produktams schemą išsamių taisyklių nustatymo (2) 3 straipsnio 3 dalyje numatyta, kad iki gegužės 31 d. Komisija paskelbia pagalbos už perdirbimui skirtus persikus sumą.
(2)
Valstybių narių, buvusių Bendrijos sudėtyje iki 2006 m. gruodžio 31 d., persikų perdirbimo Bendrijos ir nacionalinių ribų laikymosi kontrolė, minima Reglamento (EB) Nr. 2201/96 5 straipsnio 1 dalyje, yra atliekama remiantis paskutiniųjų trejų prekybos metų, apie kuriuos turimi galutiniai visų susijusių valstybių narių duomenys, suteiktos pagalbos dydžiu.
(3)
Pagal pagalbos schemą perdirbtų persikų kiekio vidurkis per paskutiniuosius trejus prekybos metus yra mažesnis už Bendrijos ribą. Todėl turėtų būti nustatytas 2007-2008 prekybos metais kiekvienoje valstybėje narėje taikytinas pagalbos dydis, atitinkantis Reglamento (EB) Nr. 2201/96 4 straipsnio 2 dalies nuostatas.
(4)
Su perdirbimo nacionalinių ribų laikymosi kontrole, numatyta Reglamento (EB) Nr. 2201/96 5 straipsnyje, susijęs skaičiavimo mechanizmas Bulgarijai ir Rumunijai taikomas ne iš karto. Todėl jo taikymui reikėtų nustatyti pereinamojo laikotarpio priemones. Kadangi apie 2007-2008 prekybos metus duomenų Bendrijos ir nacionalinių ribų laikymosi kontrolei atlikti perdirbant persikus nėra, 2007-2008 prekybos metams būtina numatyti išankstinį pagalbos sumažinimą, kuris bus atlygintas, jei prekybos metų pabaigoje riba nebus viršyta.
(5)
Šiame reglamente numatytos priemonės atitinka Perdirbtų vaisių ir daržovių produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. 2007-2008 prekybos metais Reglamento (EB) Nr. 2201/96 2 straipsnyje numatyta pagalba už persikus valstybėms narėms, buvusioms Bendrijos sudėtyje iki 2006 m. gruodžio 31 d., yra 47,70 EUR už toną.
2. Reglamento (EB) Nr. 2201/96 2 straipsnyje numatyta pagalba už persikus Bulgarijai ir Rumunijai yra 35,78 EUR už toną.
2 straipsnis
1. Jeigu atlikus ribų laikymosi 2007-2008 prekybos metais kontrolę paaiškėja, kad Bendrijos riba nebuvo viršyta, pasibaigus 2007-2008 prekybos metams Bulgarijai ir Rumunijai išmokama papildoma 25 % pagalbos dydžio, nustatyto Reglamento (EB) Nr. 2201/96 4 straipsnio 2 dalyje, suma.
2. Jeigu Bulgarijoje ir Rumunijoje Bendrijos riba būtų viršyta ir jei riba nebuvo viršyta ar buvo viršyta mažiau kaip 25 %, pasibaigus 2007-2008 prekybos metams šioms valstybėms narėms yra išmokama papildoma suma.
Pirmoje pastraipoje nurodyta papildoma suma grindžiama dydžiu, kuriuo buvo faktiškai viršyta nacionalinė riba, neviršijant 25 % pagalbos dydžio, nustatyto Reglamento (EB) Nr. 2201/96 4 straipsnio 2 dalyje.
3. Atliekant nacionalinių ribų laikymosi kontrolę 2007-2008 prekybos metais (tik Bulgarijoje ir Rumunijoje), apskaičiavimai už 2007-2008 prekybos metus atliekami remiantis faktiniais kiekiais, už kuriuos buvo suteikta pagalba 2007-2008 prekybos metais.
3 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. birželio 18 d.